Synteettinen kannabinoidi voi näyttää tavalliselta kannabikselta. Kuva: Tulli

Suomen huumausainemarkkinoilla liikkuu uudessa muodossa olevaa huumausainetta.

KRP:n rikostekninen laboratorio on kuluneen vuoden aikana tutkinut useita näytteitä, jotka ovat osoittautuneet synteettisiksi kannabinoideiksi.

Synteettisiä kannabinoideja on esiintynyt Suomessa aikaisemminkin, mutta yleensä

imeytettynä kasvirouheeseen. Uutta on se, että sitä on nyt esiintynyt myös hasista muistuttavassa muodossa.

Hasismaista synteettistä kannabinoidia havaittiin ensimmäisen kerran viime keväänä. KRP:n mukaan Suomi oli ensimmäinen eurooppalainen maa, joka havaitsi sitä tässä muodossa.

Synteettisiä kannabinoideja liikkuu myös Oulun seudulla. OYSin yhteispäivystyksessä on kuluneen puolen vuoden aikana hoidettu useita potilaita, joiden on laboratoriotutkimusten perusteella todettu käyttäneen synteettisiä kannabinoideja.

Monet heistä ovat joutuneet teho-osastolle, sillä käytetyt aineet ovat vaarantaneet heidän elintoimintonsa.

– Synteettisiä kannabinoideja käyttävä ei voi koskaan varmuudella tietää, minkä vahvuista ainetta hän käyttää. Yliannostuksen riski on erittäin suuri, Keskusrikospoliisin rikosteknisen laboratorion rikoskemisti Janne Rintatalo sanoo.